કૃષ્ણે કરેલું સમર્થન આપણને માન્યામાં આવે કે ન આવે, પાંડવપક્ષમાંના બધાને તે તદ્દન માન્યામાં આવ્યું છે. તે સમર્થન સાંભળ્યા પછી જાંઘો ભાંગેલા દુર્યોધનને રણમાં પડતો મૂકીને તે સૌ શંખ ફૂંકતા અને સિંહનાદ કરતા તેઓનાં શિબિરમાં પાછા આવ્યા છે. ‘આપણે જીત્યા એટલાથી વિજેતાઓ સંતોષ માનતા નથી; જીતવા માટે આપણે વાપરેલા સર્વ માર્ગો યોગ્ય જ હતા એ સંતોષ પણ તેમને જોઈતો હોય છે’, એ કેટલું જૂનું છે ! “આપણે બળવાન હતા તેથી જ કૌરવોએ આપણી ઉપર લાક્ષાગૃહ, દ્યૂત વગેરે ‘ઉપાય’ શું નહોતા યોજ્યા ?” અથવા, “બળવાન શત્રુ જો ‘મિથ્યાવધ્ય’ હોય તો કૃષ્ણે બલરામને તેમ કહેવાને બદલે તેમની જોડે ‘ધર્મચ્છલ’ કેમ કર્યો ?” આવા પ્રશ્નો તે કોઈનેય સૂઝ્યા નથી!